ЩIылъэм кърагъэувэхыж
Урысей Федерацэм футболымкIэ и етIуанэ дивизионым и «Ипщэ» гупым щекIуэкI зэхьэзэхуэм «Спартак-Налшыкым» гъатхэпэм и 27-м щIедзэж. Абы и пэ къихуэ зыгъэсэныгъэхэм къарикIуахэр къыщапщытэжа зэныбжьэгъугъэ зэIущIэ вэсэмахуэ зэхэтащ. Налшык и Сабий стадионым ди щIалэхэм къыщрагъэблэгъат Владикавказ и «Алания»-р.
Къэбэрдей-Балъкъэрымрэ Осетие Ищхъэрэ-Аланиемрэ я футбол командэ нэхъыщхьэхэр зыхэт гупым щаIыгъ увыпIэр зыкIи зэтехуэркъым: ди щIалэхэм бжьыпэр яубыдауэ япэ дивизионым хуопабгъэ, ди гъунэгъухэр кIэух увыпIэхэм ящыщ зым щытщ. Абы щхьэкIэ къэмынэу, сыт щыгъуи хуэдэу, «Спартак-Налшыкымрэ» «Алания»-мрэ я зэIущIэр хуабжьу удэзыхьэх хъуащ.
Зэхьэзэхуэм пашэныгъэр щызыIыгъ налшыкдэсхэм джэгур тегушхуауэ ирагъэжьащ. Я напщIэм телът гугъу зрамыгъэхьыщэу я хьэрхуэрэгъухэм зэрефIэкIыфынур. АрщхьэкIэ «Алания»-м ахэр щIылъэм къригъэувэхыжащ. Хэгъэрейхэм я япэ ебгъэрыкIуэныгъэхэр къызэтригъэувыIэри, абы езым «Спартак-Налшыкым» и гъуэмкIэ иунэтIащ. Дакъикъэ пщыкIуплI дэкIауэ арат осетинхэр япэ щищам. Сикоевыр лъэщу зэуа топым Антиповым зыри хуещIакъым.
Бжыгъэр зэхуэдэ ящIыжыну налшыкдэсхэм зрачащ. Ауэ абыи къикIа щыIэкъым. Уеблэмэ мыгувэу етIуанэ топри къыхудагъэкIащ. Загъэпсэхуну имыкI щIыкIэ Кайтовым «Алания»-м и тепщэныгъэр игъэбэгъуащ.
Джэгум и етIуанэ Iыхьэм тренерхэм зэхъуэкIыныгъэ зыбжанэ ирагъэкIуэкIащ. Абы и фIыгъэкIэ «Спартак-Налшыкым» и ебгъэрыкIуэныгъэхэр нэхъ гуащIэ хъуащ. АрщхьэкIэ хузэфIэкIар зы топ закъуэ дигъэкIынырщ. хэгъэрейхэм я капитан Бажэ Амир хьэщIэхэм я штрафнойм 67-нэ дакъикъэм щраудащ. Лей къызытехьам, метр пщыкIузым и деж щыту, топыр дигъэкIыну хузэфIэкIащ. НэхъыбэкIэ ди щIалэхэм уащIыщыгугъын щыIэтэкъым. Абыхэм, дауи, зыщагъэгъупщэртэкъым тхьэмахуэ дэкIмэ зэхьэзэхуэм зарыщIадзэжыр икIи абы и пэ къихуэу фэбжь къахь зэрымыхъунур.
«Спартак-Налшыкым» хэту «Алания»-м дэджэгуащ Антиповыр, Мэкъуауэр (Лелюкаевыр, 59), Тебэрдыр, Дашаевыр (Соблырыр, 71), Кузнецовыр, ДзыхьмыщIыр (Багъэтырыр, 61), Семёновыр (Гъурфыр, 46), Балъкъэрыр (Дроздовыр, 46), Каркаевыр (Войновыр, 46), Бажэр, Гугуевыр (Ахриевыр, 74).
Аращи, «Спартак-Налшыкым» гъатхэпэм и 27-м зэхьэзэхуэм щIедзэж. Нэгъабэ щыIэн хуеяуэ мы гъэм къагъэIэпхъуа зэIущIэм ди щIалэхэр щахуэзэнущ Новочеркасск и МИТОС-м. ЕтIуанэ дивизионым и «Ипщэ» гупым хэт адрей командэхэм зэпеуэр щрагъэжьэжынур мэлыжьыхьым и 3-рщ.
Хьэтау Ислъам.
